PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh vyhlášky Úradu priemyselného vlastníctva Slovenskej republiky, ktorou sa mení a dopĺňa vyhláška Úradu priemyselného vlastníctva Slovenskej republiky č. 223/2002 Z. z., ktorou sa vykonáva zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov (ďalej len „návrh vyhlášky“).

2. Základné ciele právnej úpravy:

Dňa 14. novembra 2025 bol v Zbierke zákonov Slovenskej republiky vyhlásený zákon č. 300/2025 Z. z. o vysokých školách a o zmene a doplnení niektorých zákonov (vysokoškolský zákon) (ďalej len „zákon č. 300/2025 Z. z.“). Zákon č. 300/2025 Z. z. nadobudol účinnosť 1. marca 2026 okrem čl. I až XI, ktoré nadobúdajú účinnosť 1. septembra 2026. Článok IV zákona č. 300/2025 Z. z. predstavuje novelu zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov (ďalej len „patentový zákon“). Predmetom novelizácie patentového zákona je zavedenie osobitného druhu zamestnaneckého vynálezu – vynález vytvorený zamestnancom verejnej vysokej školy alebo zamestnancom Slovenskej akadémie vied alebo jej organizácie, a zavedenie tzv. študentského vynálezu - vynález vytvorený študentom vysokej školy. Okrem iného sa tiež zavádza povinnosť predmetného zamestnanca, resp. študenta uvádzať inštitúciu, na ktorej vynález vytvoril, a to kvôli potrebe afiliácie k danej inštitúcii.

[bookmark: _Hlk179205925]Uvedené zmeny patentového zákona si vyžiadajú aj zmeny vyhlášky č. 223/2002 Z. z. Návrh vyhlášky reflektuje na potrebu uvádzať afiliáciu k inštitúcii, na ktorej bol zamestnanecký vynález, resp. študentský vynález vytvorený, a to pokiaľ ide o údaje uvádzané v žiadosti o udelenie patentu a údaje zapisované do patentového registra a zverejňované vo Vestníku Úradu priemyselného vlastníctva Slovenskej republiky.

3. Zhodnotenie súčasného stavu:

Súčasné znenie vyhlášky č. 223/2002 Z. z. neupravuje uvádzanie údajov o inštitúcii, na ktorej bol zamestnanecký vynález, resp. študentský vynález vytvorený, preto je potrebné vyhlášku v tomto zmysle doplniť. 

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2.

Kontaktné údaje:

Úrad priemyselného vlastníctva SR
Švermova 43
974 04 Banská Bystrica 
email: lucia.harachova@indprop.gov.sk 

5. Predpokladaný termín začatia pripomienkového konania:

júl 2026
2

